**מים מהברז לעומת מים הנמכרים בבקבוקים**

מעובד על פי מכתב שכתבה אינג'ינר ולרי פוהוריליס, 5.9.08, משרד הבריאות - לשכת מחוז תל אביב.

**בעולם המערבי** יש תופעה של צריכה מרובה של מים הנמכרים בבקבוקים. תעשיית בקבוקי המים "מגלגלת" מיליארדי דולרים בשנה: מחיר המים בבקבוקים גבוה פי-250 עד פי-1,000 ממחיר מֵי ברז. הפרסום הבלתי פוסק של חברות המשווקות מים בבקבוקים גורם לאנשים רבים לשתות מים הנמכרים בבקבוקים כחלק מסגנון חיים, ולהאמין שהם נקיים וטהורים יותר ממֵי ברז. על כן הם נמנעים משתיית מֵי ברז. **אך** למעשה בארץ רק חלק מהמים הנמכרים בבקבוקים מקורם במֵי מעיינות טבעיים, וחלק אחר מגיע מרשת המים העירונית לאחר שמסננים אותם או מוסיפים להם מינרלים.

**כיום** יש מחקרים רבים, ולפיהם אין תועלת לבריאות בשתיית מים הנמכרים בבקבוקים. **נהפוך הוא**: מים מהברז טובים לבריאות ובטוחים יותר, גם אם לעתים הם טעימים פחות. אחת הסיבות לכך היא שמים מהברז מכילים את המינרל פלואוריד, המסייע למלחמה בְּעַשֶׁשֶׁת (מחלת שיניים), **שלא כ**מים הנמכרים בבקבוקים שבדרך כלל דלים בפלואוריד.

ומה בנוגע לטענה ששתיית מים הנמכרים בבקבוקים עשויה למנוע נזק לבריאות, שיכול להיגרם מחומרים כימיים שמוסיפים למֵי ברז? התשובה על כך היא שלמֵי ברז מוסיפים כלור בכמות מעטה, **אך** הכלור משמיד חיידקים ומונע את התרבותם. על כן דווקא מֵי ברז עשויים להכיל פחות חיידקים מהמים הנמכרים בבקבוקים.

**נוסף על כך** הפיקוח על מֵי ברז רחב יותר מהפיקוח על מים הנמכרים בבקבוקים. הפיקוח על מֵי ברז נעשה לאורך כל הדרך, משאיבתם ועד בית הצרכן: יש פיקוח שוטף על מקורות המים, על מתקני השאיבה ועל מתקני הטיפול במים, על מערכות ההולכה ועל מערכות חיבור המים לצרכן. **אמנם** כשמדובר במים הנמכרים בבקבוקים, יש פיקוח יום-יומי על מקורות המים שמהם המים נשאבים, על מערכות השאיבה ועל תהליך המילוי של הבקבוקים במים, **אך** מרגע שהבקבוקים נשלחים מהמפעל הפיקוח עליהם פוחת.

**יתר על כן**, כאשר משרד הבריאות מוצא שמֵי ברז המגיעים לצרכן אינם ראויים לשתייה, הוא מפרסם אזהרות מפני שתייתם. אזהרות אלה מותירות לעתים רושם שלילי על מֵי ברז בקרב הציבור. עקב כך אנשים רבים צורכים מים הנמכרים בבקבוקים, הנחשבים בעיניהם בריאים ובטוחים יותר אף שכאמור **לא כך** הדבר. שתיית מים מבקבוקי פלסטיק עשויה להזיק לבריאות בשל תוצרי לוואי של חומרי פלסטיק המופרשים מהבקבוק לתוך המים.

**יְתֵרה מזאת,** השימוש בבקבוקי פלסטיק גורם ליצירת פסולת רבה המזיקה לסביבה. כמו כן הובלת בקבוקים מהמפעלים אל החנויות ואל בתי הצרכנים ברחבי הארץ מצריכה דלק רב, והשימוש בדלק מזהם את הסביבה.

**בעת האחרונה** שופרה איכות מֵי הברז בארץ שיפור מהותי. טעמם וריחם של מֵי הברז באזורים רבים טובים יותר משהיו בעבר עקב סינון מֵי הכינרת על ידי חברת המים הארצית "מקורות" ובשל הוספת מים ממתקני ההַתְפָּלָה.1 נראה אפוא כי מֵי ברז בריאים, בטוחים וטעימים וכדאי לשתות אותם.

|  |
| --- |
| **קטע נלווה** |
| **המים הם אוצר טבע יקר**  "החברה להגנת הטבע" מתנגדת לשאיבתם של מֵי המעיינות בישראל וטוענת כי מים אלה הם אוצר טבע יקר השייך לכל הציבור במדינה, וכמותו מוגבלת. שאיבה רבה מדי של מים ממעיינות אלה עשויה לייבש את המעיינות לגמרי ולגרום לפגיעה ניכרת בטבע. על כן יש להגן על המעיינות ולהפסיק את שאיבת המים מהם. |

הקטע הנלווה מעובד על פי הכתבה "עתירה נגד חברות המים המינרליים", שכתבה דליה מזורי, "מעריב", 14.5.08.

© כל הזכויות שמורות ל"מעריב".

הנושא שנבחן

|  |  |  |
| --- | --- | --- |
|  | **מי ברז** | **מים מבקבוקים** |
| **עלות** | עלות מי ברז זולה . | עלות המים בבקבוקים גבוהה. |
| **כמות החיידקים** | כמות החיידקים קטנה בזכות הכלור. | כמות החיידקים גדולה מפני שאין כלור בבקבוקים. |
| **כמות הפלואוריד** | במי ברז יש פלואוריד המסייע למניעת עששת. | מי בקבוקים דלים בפלואוריד. |
| **פיקוח** | הפיקוח על מי ברז רחב ביותר. | הפיקוח על מי בקבוקים הוא עד היצוא מהמפעל. |
| **חומרים מזיקים** | לאחרונה איכות מי הברז שופרה. | יש חומרים מזיקים המופרשים מהבקבוקים למים. |
| **איכות הסביבה** |  | שימוש בבקבוקים יוצר פסולת המזיקה לסביבה. |

# תבחינים הן מילים מכלילות, המשותפות לפריטים המשווים לדומה ולשונה. את התבחינים בדרך-כלל רושמים בטור הראשון בצד ימין.

**מה היא השוואה?**

* השוואה פירושה ניסיון לעמוד על הדומה והשונה בין שני נושאים (או יותר).
* ביסוד ההשוואה מצויה ההנחה שיש מכנה משותף לנושאים, גם אם אין הוא בולט לעין (למשל אי אפשר להשוות אקלים לכיסא).
* **לשם מה עורכים השוואה?**

\* כדי לקבל החלטה.

\* כדי להבין טוב יותר את היחסים בין הנושאים המושווים או את אחד הנושאים באמצעות ההשוואה לנושא השני.

\* כדי לארגן מידע

\* מיומנות ההשוואה חשובה ביותר גם להבנה, לזכירה ולכתיבה רחבה יותר. אנו משתמשים במיומנויות אלו בכל מקצועות הלימוד ככלי עזר ללמידה טובה יותר ויסודית.

**ביטויי השוואה**:

* אך, אולם, אבל
* בהשוואה ל...
* כשמשווים ל...
* בהשוואה ביניהם נמצא...
* כמו (כ)...
* בדומה ל...
* בניגוד ל...
* ...לעומת זאת...
* ...ואילו...
* כשם ש... כך גם...
* כפי ש...כך גם..